І сапраўды, на шэдэўр архітэктуры гэты ўзор тандэтнай тыпавой забудовы ніяк не цягне. Тым болей, старадаўняя камяніца мае сучасную прыбудову з сілікатнай цэглы. Але ў дадзеным выпадку я рабіў бы акцэнт не на ўнікальнасці, а наадварот — на шараговасці. Бо менавіта ў гэтым, як падаецца, адметнасць таго помніка. Прыкметныя аб’екты захоўваюцца куды лепш, чым “архітэктурны планктон”. А потым прыходзіць час спахапіцца, калі мы разумеем, што планктон вымер як від.